Vangwa-sleep: Slagoffer se gedenkdiens gehou | Maroela Media
Vangwa-sleep: Slagoffer se gedenkdiens gehou
Die vrou van oud-president Nelson Mandela was onder die roubeklaers wat Woensdag 'n gedenkdiens vir Mido Macia (27), die Mosambiekse taxibestuurder wat dood is nadat hy agter 'n polisievangwa aangesleep is, bygewoon het.
Honderde mense het by 'n stadion in die Daveyton informele nedersetting naby Benoni saamgedrom om aan hom eer te betoon. Graca Machel, Mandela se vrou, is die weduwee van die wyle Mosambiekse president Samora Machel, wat in 1986 in 'n vliegtuigongeluk dood is. Sy het die polisie se optrede gekritiseer en gesê polisiebeamptes is veronderstel om Suid-Afrika teen geweldmisdaad te beskerm.
"As mense die polisie so sien optree, word dit al hoe meer duidelik dat ons groot probleme het om uit te sorteer," het sy gesê. Die ANC het die gedenkdiens gereël.
Die saak teen agt polisiebeamptes wat van Macia se dood verdink word, duur Vrydag in die Benoni-landdroshof voort. 'n Uitkenparade is vir Donderdag geskeduleer.
Twee adjudant-offisiere en ses konstabels is verlede Vrydagmiddag in hegtenis geneem en word van moord aangekla. Macia is verlede Dinsdag agter aan 'n polisievangwa vasgemaak en gesleep ná 'n onderonsie met die polisie. Hy is later in polisie-aanhouding dood. 'n Video van die voorval is verlede week op sosiale netwerke versprei en het só 'n opskudding veroorsaak dat president Jacob Zuma en Riah Phiyega, die nasionale polisiekommissaris, daarop reageer het.